OSHO

AZ EMBERI LÉT ÚTJA

Találhatunk-e valódi boldogságot
a mindennapokban?

ÉDESVÍZ KIADÓ
BUDAPEST

A fordítás az alábbi kiadás alapján készült:

Osho / The Journey of Being Human

St. Martin’s Griffin, 2012

Fordította

Varjasi Farkas Csaba

Szerkesztette

Molnár Eszter

Copyright © Osho International Foundation, Svájc, 2012

Hungarian translation © Varjasi Farkas Csaba, 2013

Hungarian edition © Neemtree Corporation AG., 2015

Cover design © Neemtree Corporation AG., 2013

OSHO az Osho International Foundation által bejegyzett védjegy, használata engedélyezve.

A könyv tartalma Osho előadássorozatának szerkesztett változata.

Osho minden eladása teljes egészében kiadásra került könyv formájában, s az eredeti audiofelvételek is elérhetők. A hangfelvételek és a teljes írásos archívum elérhető az Osho Library internetes oldalán:

www.osho.com

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Decoflex Kft.

Borítófotó Shutterstock

Elektronikus változat Békyné Kiss Adrien

ISBN 978-963-529-431-2 (epub)

ISBN 978-963-529-432-9 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az e-book kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Előszó

Ne feledd, hogy az élet apró dolgokból áll, nincsenek nagy dolgok. Apró dolgokból állnak össze a nagy dolgok. Tetteink önmagukban nem tűnnek nagy horderejűnek, se jó, se rossz értelemben. Egy mosolynak látszólag nincs nagy jelentősége, de egy mosoly lehet egy hosszabb folyamat része. Egyetlen virágból még nem lesz koszorú, az igaz, de virágok nélkül nem lehet koszorút kötni.

Nem kell lenézni sem a kudarcaidat, sem a sikereidet. Minden egyes tettednek jelentősége van: ha rossz, szenvedni fogsz; ha jó, örömöt lelsz az életben. Márpedig az életöröm az egyetlen módja annak, hogy megismerd Istent. Csak a felhőtlen örömben látod meg a bizonyosságot Isten létezéséről. Isten létére nincs logikai bizonyíték, de amikor eltölt a boldogság érzése, amikor táncra perdülsz az örömtől, táncodban magától kifejeződik a hála. Köszönet, imádság születik belőle, és abban az imádságban te magad is újjászületsz. Abban az imádságban nem csak te születsz újjá, hanem megszületik benne Isten is.

Az élet apró dolgokból áll, neked pedig minden egyes apróságot a figyelmeddel, a tudatosságoddal, az éberségeddel kell átalakítanod csodálatos tettekké. Így lesz a közönségesből, a hétköznapiból különleges.

Egy zen szerzetestől valaki azt kérdezte:

– Mit csináltál, mielőtt megvilágosodtál?

– Fát vágtam és vizet hordtam a kútból – válaszolta a szerzetes.

– És mit csinálsz most, hogy megvilágosodtál?

– Fát vágok, és vizet hordok a kútról – válaszolta.

A kérdező zavarba jött.

– Akkor hát nem változott semmi.

A mester így szólt:

– Én változtam meg. Nem a cselekedeteimben történt változás, hanem bennem – de mivel én megváltoztam, velem együtt a tetteim is megváltoztak. A jelentőségük változott: a prózából költészet lett; a kövekből szózat, az anyag teljesen eltűnt. Most már csak Isten létezik, semmi más. Az élet megszabadulás lett számomra, nirvána.

Bevezetés

Az ember ismeretlen és kifürkészhetetlen lehetőségekkel szültik erre a világra. Nincs még felismerhető arca. Magának kell megtalálnia, felfedeznie. Ez a legszebb az egészben. Ez a különbség az élőlények és az élettelen dolgok között.

Egy dolog az, ami – nincs fejlődési lehetősége. A szék csak szék, az asztal meg asztal. Egy székből nem lesz semmi más, nincs benne további lehetőség, csak aktualitása van. Nem fejlődik ki belőle semmi.

Az ember nem tárgy. Ebből fakad az élet minden baja és csodája, a kihívások és a fejfájások egyaránt. A gyermek üres kézzel érkezik, nincs ráírva, hogy mi lesz belőle – minden irányban nyitott. Ezt kell legelőször megérteni: hogy a gyermek nem egy tárgy, hanem egy lény. A gyermek nem már valami, hanem majd csak lesz valaki. A gyermek egy élő folyamat, és halvány fogalmunk sincs, hogy hová fog majd eljutni; mi lesz az élettapasztalatának, bújának-bajának és örömének a végkifejlete; hogy mire viszi majd az életben. Életének összegzése még nem áll rendelkezésre a születés pillanatában. Nincs a kezében pontos születési horoszkóp. Az asztrológusok, a tenyérjósok mind jól átvertek benneteket, persze csak azért, mert adódott az alkalom az átverésre. A szülőket nagyon foglalkoztatja, hogy vajon mi lesz a csemetéjükből. Szeretet vezérli az aggodalmukat, ezért aztán könnyű dolga van a csalónak.

A szemfényvesztők pedig meg is mondják: „Ez meg az lesz a gyerekből, akárki meglássa.” Ártani nem ártanak, csak csalnak egy kicsit. A jóslatok soha nem válnak be. Igazán nagy kárt a papok, a politikusok és a tanítók tesznek majd a gyermekben. A politikust nem érdekli a gyermekben rejlő valódi lehetőség. Őt csak az érdekli, hogy felhasználhassa majd saját hatalmának megszilárdítására. Minden gyermekben befektetést lát, mert mindegyik egyszer majd a barátja vagy az ellensége lehet. Ezért nem lehet elég korán kezdeni a kampányolást. Mielőtt elindulhatna a saját útján, máris tévútra vezették a gyermeket, hogy a politikus vágyát teljesítse, akkor is, ha ez saját lehetőségeinek a halálát jelenti. A papokat is az érdek hajtja. A pápa annál hatalmasabb, minél több katolikus van a világon. Ha nincsenek többé katolikusok, mit ér akkor a pápa, nem igaz? Kit érdekel akkor a pápa? Minden gyermeknek születésétől fogva van hatalma, amelyet a politikusok és a papok szeretnének kisajátítani…

A gyermek egyhamar teljes jogú világpolgár lesz – jobb mielőbb megfogni. Ha katolikus szülők gyermeke, akkor katolikusnak kell lennie, ha pedig szerencsétlenségére árvaházba került, akkor majd Teréz anya gondoskodik róla, hogy meg legyen keresztelve. Teljes a boldogság: minél több az árva, a Teréz anyák annál több Nobel-díjat kapnak, és annál több katolikus lesz a világon. Minél több a szegény ember, annál nagyobb tömegeket lehet megtéríteni a keresztény hitre.

Jézus azt mondta, hogy nem csak kenyérrel él az ember. Ez így igaz, ha igaz emberről beszélünk, de nem igaz az emberek többségére. Ami az emberiség legnagyobb részét illeti, bizony mondom néktek, hogy az ember kenyérrel, és csak kenyérrel él. Márpedig közel s távol csak csőcseléket látni – hová lettek az igaz emberek? Ezek a politikusok, ezek a papok és tanítók nem hagynak senkit érvényesülni, nehogy igaz emberré váljanak, és végül megtalálják a saját arcukat, megtalálják önmagukat.

Bármerre nézel, azt látod, hogy az emberek a saját érdeküket nézik a gyermekekben. A gyermek pedig tiszta lappal jön a világra, nincs megírva a sorsa; nagy kihívás ez, mindenki szeretne valamit írni arra a tiszta lapra. A szülők természetesen szeretnék viszontlátni saját vallásukat, társadalmi rangjukat, világnézetüket, politikai meggyőződésüket, mert szerintük a gyermek őket képviseli. A gyermek az ő örökségük hordozója. Ha évszázadok óta hindu vallásúak, akkor az utódnak is hindunak kell lennie, átörökítve a hindu vallást a következő generációk számára. Mint másokat, őket sem érdekli a gyermekben rejlő valódi lehetőség, csak a saját befektetésük megtérülése. Mindenki invesztál a gyerekbe. A szülők rengeteget invesztálnak: világra hozzák, felnevelik, taníttatják; de mindennek ára van – akár kimondva, akár kimondatlanul, lényegtelen. Egy nap majd elhangzik a kérés: „Annyi mindent megtettünk érted, most itt az idő, hogy te is megtedd, amit kérünk.” Lehet, hogy nem tudatosan teszik mindezt, mert talán őket is ugyanígy nevelték a szüleik. Generációról generációra ismétlődik a folyamat. A tanárt is az érdekli, hogy a gyermek méltón képviselje őt. A hittantanárt az érdekli, hogy tanítványa az ő doktrínáinak a példaképe legyen.

Szeretném, ha emlékeznétek arra, hogy mindenkinek olyan érdeke fűződik a gyermekhez, amely a gyereket magát teljesen hidegen hagyja. Csakhogy ő tehetetlen, nem szállhat szembe ennyi ember hatalmával. Tőlük függ. Ha akarnak tőle valamit, engednie kell. Az teljesen világos számára, hogy ha szembeszegül a szüleivel, akkor rosszalkodik, és csalódást okoz. Ugyanezt éreztetik vele a papok és a tanárok is. Lelkiismeret-furdalása támad. Az önkifejezés minden mozzanata lelkiismeret-furdalást szül, míg a szülők, a vallási vezetők, a nevelők és a politikusok megjátszott viselkedése – mert csak megjátszás az egész – busás jutalmat érdemel. A gyermek korán megtanul politizálni: legyél képmutató és alattomos. Légy önmagad, és betörik a fejed. A gyermek hamar megoldja ezt az egyszerű egyenletet, és még csak nem is hibáztathatjuk érte.

Egy jobb társadalomban mindenki elfogadja majd, hogy a másik ember önálló egyéniség, és még a gyermeket is tiszteletben tartják, nem erőltetnek rá semmit. De ettől a társadalomtól még nagyon messze vagyunk, mert mindenkinek megvan a maga saját érdeke, amelyről senki nem hajlandó lemondani; ezért kell kihasználni a többieket.

Lesz, akiből államelnök lesz. Soha nem úgy gondolsz rá, hogy te iszod meg a levét az ő sikerének, hogy valamit megöltek benned azért, hogy ez az ember az ország első számú vezetője lehessen. Ha minden egyes ember megőrizhetné az egyéniségét, ezek az elnökök és miniszterelnökök – akik az egész világot irányítják, és évezredek óta rendre pusztítják is mind a mai napig – nem úsznák meg ennyivel.

Az egyéniségek társadalma egészen másképp fest majd: közösségek lesznek, nem társadalmak. Nem lesznek nemzetek, mert nincs rájuk szükség.

Miért lenne szükség nemzetekre? A föld népe egyetlen nemzet. Csak a térképen látsz határvonalakat, amelyek mentén egymást ölik az emberek. Annyira ostoba ez az egész játék, biztos, hogy az emberiség megőrült, mert nincs más magyarázata, hogy megállás nélkül ez zajlik körülöttünk. Mire jók a nemzetek? Mire való az útlevél, a vízum, a határ? Az egész föld a miénk: mindenkinek joga van oda menni, ahová a kedve tartja. Senki nem birtokolhatja a Napot, senki nem formálhat jogot a Földre és a Holdra; a szél, a felhők, az eső – kinek lenne joga kisajátítani? Akkor miért kellenek a térképen a vonalak?

Nincs szükség nemzetekre, csak a politikusoknak kellenek határok, mert nemzet nélkül nincs politika; a tábornokoknak kell a nemzet, mert anélkül értelmetlen lenne háborúzni, és akkor a fegyvergyárak megrendelés nélkül maradnának. Mi lenne akkor a fegyvergyárakkal és a drága energiával, amely a működésükhöz szükséges? Ha nincsenek nemzetek, nem kellenek fegyverek. Ki használná ezeket?

Az emberiséget egyszerű megmenteni a pusztulástól: elég eltörölni a térképen a vonalakat – csak a térképen, mert a földön ezek a vonalak valójában nem léteznek. Elég a térképről letörölni a vonalakat, és nem lesz harmadik világháború, nincs szükség többé hadseregre sehol a világon. Emberek milliói semmi hasznosat nem tesznek, csak jobbra-balra masíroznak… Ha valaki felülről nézi őket, biztosan elképed. Ugyan miért fordulnak jobbra, aztán balra, aztán hátra arc, díszlépésben egy-két, egy-két, aztán vissza ugyanez, és aztán oszolj – nap nap után emberek milliói a föld kerekén? Aki felülről nézi, azt gondolja, hogy nincs ki mind a négy kerekünk, valahol meglazult egy csavar.

A nemzetek létezésének a feltétele a hamis személyiség. A vallások és egyházak csak akkor létezhetnek, ha elveszíted az arcodat, mert akinek van saját arca – miért kellene annak a pápához mennie bármilyen ügyben? Minek? Semmi értelme sincs vallási tanítóhoz fordulni, templomba vagy zsinagógába menni. Miért lenne az ilyen ember mohamedán, keresztény vagy hindu? Ugyan miért?

Ha megtaláltad a saját arcodat, azzal annyira elégedett leszel, annyira tökéletesen teljes és megérkezett, hogy nincs mit keresni többé; megtaláltad önmagad.

De ezek az emberek nem engedik, hogy megtaláld, amit keresel. Eltérítenek, azzal az egyszerű ürüggyel, hogy nekik is megvannak a saját érdekeik, a saját céljaik, amiért fel kell áldozni téged. A politikusok feláldoznak a politikáért. A vallások feláldoznak a saját politikai céljaikért. Senkit nem érdekel a gyermek, az ok pedig roppant egyszerű: a gyermeket olyanná kell formálni, amilyennek a társadalom, a nemzet vagy egy adott uralkodó ideológia látni szeretné. Mindenkit feláldoznak valamilyen sületlen ideológia, teológia, politika vagy vallás érdekében. Ezért tér le mindenki az igaz útról.

A gyermek azért enged a nyomásnak, mert fogalma sincs, hogy milyen ember válhat belőle. Magától értetődően függ a szüleitől, a felnőttektől – akik mindent jobban tudnak. Fogalma sincs, hogy igazából nem tudnak jobban semmit; ugyanabban a mentőcsónakban eveznek, pont annyira tudatlanok, mint a gyermek; azzal a különbséggel, hogy a gyermek ártatlan. A felnőttek tudatlanok, de ravaszak, olyannyira, hogy a tudatlanságukat kölcsönvett tudással leplezik. És senki nem kérdezi meg őket: Amit tudsz, az valóban a te tudásod? Mert ha nem, akkor tedd félre, semmi hasznát nem veszed. Amit teszel, azt saját elszánásból teszed? Igazán érzed, hogy a szíved diktálja, mit kell tenned? Ha nem, akkor ne pazarolj rá egyetlen szempillantást sem.

Az emberek vakon teszik, amit mások erőltettek rájuk – márpedig mindig lesz, aki éppen ránk erőltet valamit. Esélytelen, hogy a szülők feladják a próbálkozást, és ne akarják a saját képükre formálni gyermeküket, hogy a tanárok ne akarják rájuk erőltetni a „tudást”, amelyet a sajátjuknak gondolnak. A világ végéig úgy tesznek, mintha tényleg tudnák, amit tudnak.

Szeretném, ha tudatában lennél mindennek. Életed során eddig elfogadtál mindent, amit mondtak. Ideje kételkedni, ideje kérdezni. Ne félj feljebbvalóidtól – mert nincsenek feljebbvalóid. Krisna, Krisztus, Mohamed és Mahávíra – egyiknek sincs hatalma fölötted. Ők is csak maguk fölött uralkodnak, fölötted semmiképpen sem.

Te is csak magad fölött fogsz uralkodni majd egy napon, ha megismerted saját valódi arcodat és az igazságot. Onnantól nem fogsz másokon uralkodni. Senki nem uralkodhat egy másik ember fölött. Egyáltalán, az uralkodásnak a gondolatát is el kell törölni a föld színéről.

Igen, az emberek megoszthatják egymással a tapasztalataikat, de ennek semmi köze a hatalomhoz. Én semmit sem akarok rátok erőltetni – egyetlen szót, egyetlen gondolatot sem. Csak az a célom, hogy legyetek tudatosak, és óvakodjatok a hatalomtól. És ha egyszer csak észreveszed, hogy az uralkodás, a hatalom ott ólálkodik körülötted, akkor dobd el magadtól. Végezz mindennel, amit rád erőltettek, és valódi arcod azonnal megmutatkozik.

Nem tudhatod, halvány fogalmad sincs, hogy milyen lesz a valódi arcod, a valódi lényed. Csak akkor tudhatod meg, amikor szembesülsz önmagaddal, amikor semmi nem áll az utadba, amikor teljesen egyedül maradsz önmagaddal.

Ebben a teljes magányban virágzott minden olyan lény, aki képes volt virágozni.

Nem sokan jutottak el idáig. Csak egy-egy ember, nagy ritkán… Különös tragédiája az emberiségnek, hogy milliók születnek meg, mire akad egyvalaki, akinek a lénye kivirágzik. Ezért vallom én azt, hogy nincs gondos kertész, nincs Isten, aki gondoskodna rólunk, aki figyelne, óvna minket, különben milliónyi fából csak egy borulna virágba…? Télre tavasz jön tucatszám, mire egyetlen fa virágba borul; míg fák milliói pusztulnak el terméketlenül, gyümölcsöt nem hozva. Miféle kertész szeme vigyázza az ilyen kertet, kérdem én? Nekem ennyi elég ahhoz, hogy kimondjam: nincs kertész, nincs Isten; de ez még nem ok a pesszimizmusra. Sőt, ezzel új dimenziók nyílnak – te lehetsz önmagad kertésze. Szerencse, hogy nincs Isten, mert te lehetsz a magad kertésze. Viszont akkor a felelősség is a tiéd, nem lehet másra kenni a balhét.

Elveszem tőled Istent, hogy ne hibáztasd többé az öreg szakállast. Eleget nyelt már mindenért: ő teremtette a világot, benne ezt, meg azt, meg amazt… felszabadítom ennek a terhe alól – azzal, hogy nem létezik. Csak azért teremtetted őt, hogy átruházd rá a felelősséget. Most vedd szépen vissza a felelősséget, állj jót magadért.

Fogadd el, hogy egyedül vagy. Fogadd el, hogy tudatlan vagy. Vállald fel a felelősséget, és a csoda megtörténik. Egy nap hirtelen teljesen új fényben látod majd magad, ahogy eddig még soha. Azon a napon végre tényleg megszülethetsz. Addig csak vajúdni fogsz.

1
Az emberi lét útja

Az ember az egyetlen tudatos lény a földön; ez adja örömét és bánatát. Rajtad áll, hogy bánatnak vagy örömnek éled-e meg. A tudatosság kétélű kard. Olyan érték került a birtokodba, amellyel nem tudsz mit kezdeni; mint a kard egy gyermek kezében. A kardot lehet jól forgatni, és akkor megvéd a támadástól, de sebet is ejthet. Minden, ami áldás, az éppoly könnyen lehet átok is; attól függ, hogyan használják.

Azt mondtad egyszer, hogy az élet annyira teljes, annyira örömteli, annyira eltölti az embert – akkor vajon miért érzi magát valaki nyomorultul?

Az élet valóban teljes és örömteli, csakhogy az emberek elvesztették vele a kapcsolatot. Az ember túlságosan öntudatos lett. Az öntudatosság korlátokat szab, és ezek között a korlátok között ugyan életben maradsz, de nem élsz igazán. Az öntudatosság a baj gyökere.

A madarak boldogok, a fák boldogok, a felhők és a folyók is boldogok, de nem öntudatosak. Szimplán csak boldogok. Nem is tudják, hogy azok.

Buddha is boldog, Krisna is boldog, Krisztus is boldog, viszont ők tiszta tudatosságban azok. Boldogok, de nem tudják, hogy azok.

Van hasonlóság a tudattalan természet és a tiszta tudatú lények között. A tudattalan természetnek nincs éntudata, ahogy a tiszta tudatban létező lényeknek sincs. Az ember a kettő között van félúton. Már nem állat, nem fa, nem szikla, de még nem is buddha. A kettő között él nyomorúságban.

A minap egy keresőtől kaptam levelet, amelyben ezt írja: „Osho, nem szeretnék szannyászin lenni, nem akarok emberfeletti lény lenni, mint a Buddha vagy a Krisztus. Egyszerűen ember szeretnék lenni. Kérlek, segíts emberré válnom.”

Ez azért komoly ambíció, és nem is fog sikerülni. Egyszerűen csak embernek lenni, az nem fog menni. Próbáld megérteni. Azért nem sikerülhet, mert azt kéred tőlem: „Félkész szeretnék maradni, megakadni félúton.” Mert az ember nem egy állapot, hanem egy folyamat. Olyan, mintha egy gyermek azt mondaná: „Nem szeretnék felnőni, nem szeretnék megöregedni. Hadd maradjak örökké gyermek.” Lehet ilyet?

A gyermek folyamatosan növekszik, állandóan a felnőtté válás folyamatában él. A gyermekkor nem egy állapot; nem lehet benne maradni, nem lehet megragadni benne, mert egy folyamat. A gyermekkor minden pillanatban múlik, a felnőttkor pedig közeledik. Aztán a fiatal felnőttkor is tovatűnik; akárhogy is próbálkozol fiatalnak maradni, erőlködésed biztos kudarcra van ítélve, mert az ifjúság minden pillanatban múlik, és átadja helyét az öregségnek.

Csak ember szeretnél lenni, ezt kéred – a lehetetlent akarod. Nagyravágyó vagy. Ennél egyszerűbb buddhának lenni. Ember akarsz maradni, de nem fog sikerülni, mert az emberi lét csak egy átmeneti folyamat, egy utazás, egy zarándoklat. Folyamat, nem pedig állapot. Nem maradhatsz örökké ember. Minél makacsabban próbálsz csak embernek megmaradni, annál inkább embertelen leszel. Zuhanni kezdesz. Ha nem törekszel folyton előre, akkor visszacsúszol… valahová menned kell. Nem állhatsz egy helyben.

Az emberi lét nem jelent mást, mint az istenné válás folyamatának egyik stációját. Az istenné válás a cél. Az emberi lét maga az út, az ösvény. De az út nem lehet állandó, nem tarthat örökké. Különben szörnyen fárasztó. Soha el nem éred a célt, csak mégy tovább, tovább, tovább az úton végestelenül.

A remény emberi tulajdonság. De a remény azt is jelenti, hogy szeretnénk túllépni azon, amiben vagyunk. Többet és mást remélünk. Azt reméljük, hogy sikerül meghaladni önmagunkat. Pontosan ezt jelenti az emberi lét – hogy az ember igyekszik meghaladni azt, amiben van, folyton halad előre, tovább, tovább… valamilyen távoli cél felé.

OSHO

Ártatlanság, tudás, csoda

„Az okos ember kérdőjelek között él, aki viszont csodálattal
és áhítattal éli az életét, az csak a felkiáltójelet ismeri.”

226 oldal
Keresd a weboldalunkon!
www.edesviz.hu

E-könyv
formátumban is kapható!

Újra rá kell találnunk a rácsodálkozás, a spontán öröm képességére, hogy átvegye a cinizmus és a reménytelenség szerepét, amely a felnőttek életét megkeseríti. Az Ártatlanság, tudás és csoda lapjain Osho elmeséli, hogyan juthatunk el utunkon odáig, hogy újra a gyermekkor ártatlan és csodálkozó szemével lássuk a világot.

OSHO

Hatalom, politika, változás

256 oldal
Keresd a weboldalunkon!
www.edesviz.hu

E-könyv
formátumban is kapható!

Osho megfordítja a közismert bölcsességet, miszerint „a hatalom korrumpál” – állítása szerint akik hatalomra vágynak, már eleve korruptak, s amint elérik céljukat, korrupciójuk nyilvánvalóvá válik. Ezért tehát még azok is, akik azért törnek hatalomra, hogy radikális változásokat vigyenek véghez, legjobb szándékaik ellenére is gyakran elbuknak. Osho megvizsgálja, honnan származik a hatalomvágy, és hogyan jut kifejezésre nem csupán a politikában, de mindennapi emberi kapcsolatainkban is. Eközben fölvázol egy olyan látomásos jövőt, amelyben a párkapcsolatok és a társadalom nem a mások fölött gyakorolt hatalmon alapulnak, hanem minden ember egyediségének fel- és elismerésén.

OSHO

Hírnév, vagyon, becsvágy

A siker valódi jelentése

256 oldal
Keresd a weboldalunkon!
www.edesviz.hu

Ha zöldebbnek szeretnéd látni a füvet, felesleges átbámulni a kerítés túloldalára! Az önmagadban rejlő lehetőségeket kell kiaknáznod, s akkor egyszerre úgy találod, hogy minden elégedetlenséged elillant. Felesleges lesz többé bármivé is válnod – éppen elegendő vagy önmagadként. Mindenki elegendő.

OSHO

Végzet, szabadság, lélek

Nem arról van szó, hogy kérdésekre keressük a választ,
hanem arról, hogy a létünkre keresünk választ.

248 oldal
Keresd a weboldalunkon!
www.edesviz.hu

A könyv olyan mélységesen emberi kérdéseket boncolgat, mint például: Valóban létezik-e olyasmi, hogy „lélek”, és ha igen, mi az? Hogyan illeszkedik be a képbe a karma fogalma? Van-e az egyén életének valami különleges értelme vagy célja? Az ember kutatja önmagát. Tisztában van vele, hogy létezik, de nem tudja magáról, hogy kicsoda. Így a születés pillanatában kezdetét veszi egy nagyszabású vizsgálódás, amelyet elnyomhatsz, eltéríthetsz ugyan, vagy akár megpróbálhatod helyettesíteni is, de le nem állíthatod. Nincs mód a beszüntetésére, hiszen ez emberi természetünk szerves része, és hacsak el nem jutsz a megoldásig, a kutatás folytatódik.

OSHO

Együttérzés
A legmagasabb rendű szeretet

224 oldal
Keresd a weboldalunkon!
www.edesviz.hu

Rámutat, hogy az együttérzés a szenvedélyben gyökerezik, majd sorra megkérdőjelezi a valódi mibenlétével kapcsolatos hiedelmeket. Elmondása szerint számos úgynevezett együtt érző megnyilvánulást szennyez be az önhittség és az elismerés utáni vágy; illetve sok nem azon a szándékon alapul, hogy megsegítsük a többi embert, hanem hogy erővel rákényszerítsük őket a változásra. Osho megmutatja az utat, amelyet követve megszülethet benned az őszinte együttérzés, amely mély elfogadással és önmagad szeretetével kezdődik. Csakis ekkor teljesedhet ki gyógyító erővé, amelynek gyökere a másik ember feltétlen elfogadása olyannak, amilyen.

OSHO

Intimitás
A bizalom művészete

240 oldal
Keresd a weboldalunkon!
www.edesviz.hu

E-könyv
formátumban is kapható!

Aki bízik és hisz önmagában, csak az tud megbízni másokban. Ez az intimitás alapja. Arra vágyunk, hogy a másik valóban intim viszonyba kerüljön velünk, lemondjon a védekezésről, feltárja előttünk sebeit, levesse minden álarcát, s anyaszült meztelenül forduljon felénk?

Nekünk kell megtennünk a kezdő lépést.

Légy önmagad, nem törődve a következményekkel! A színlelés vagy a mások tanácsai szerint élt élet elvesztegetett idő.

OSHO

Bátorság

A félelemnélküliség művészete

240 oldal
Keresd a weboldalunkon!
www.edesviz.hu

E-könyv
formátumban is kapható!

Osho szerint a bátorság nem azonos a félelem hiányával, inkább szembenézés a jelenlétével. Bemutatja, honnan erednek a félelmeink, miként érthetjük meg ezeket, és honnan meríthetünk bátorságot szembesülni velük. Arra biztat minket, hogy örüljünk minden bizonytalanságnak és változásnak, amelyek lehetőséget teremtenek az új élményekre, s önmagunk és a bennünket körülvevő világ megértésére. Útmutatást ad belső bátorságunk fejlesztéséhez, képessé tesz hitelesen és elégedetten élni mindennapjainkat.

OSHO

Mindennapra

365 meditáció – Az itt és most megélésének művészete

396 oldal
Keresd a weboldalunkon!
www.edesviz.hu

E-könyv
formátumban is kapható!

Osho felismerései több mint harminc éve jelentenek nagy örömet és kihívást a spirituális keresőknek. Az Osho mindennapra e felismerések esszenciája. Összhangot teremt a spirituális és filozófiai tradíciók, valamint a modern tudomány és pszichológia vívmányai között. Ez az inspiráló könyv mindennapra kínál egy meditációt, melyek segítségével teljesebben élhetünk a jelenben, és átléphetünk egy újfajta létezésbe, ahol szerves egységet alkot a test, a lélek és a szellem.

OSHO

Nők könyve

336 oldal
Keresd a weboldalunkon!
www.edesviz.hu

E-könyv
formátumban is kapható!

...A legtöbb dolog, amiben a nő és a férfi különböznek, csak viszonylagos. A különbségeket éppen hogy meg kellene becsülni, fenn kellene tartani, mert ezek teszik vonzóvá egymás számára a két nemet. Nem egymás elítélésére kellene használni őket. Én azt szeretném, ha a két nem egy szerves egységgé válna, megtartva közben önnön szabadságukat, mert a szeretet nem megköt, hanem szabaddá tesz. És akkor egy szebb világot hozhatnánk létre.

OSHO

ZEN TAROT kártya

Transzcendens Zen Játék
79 lapos kártyacsomag útmutató könyvecskével

192 oldal 79 lap
Keresd a weboldalunkon!
www.edesviz.hu

Amikor kétséggel és bizonytalansággal telinek látjuk az életet, szeretnénk találni egy biztos fogódzót, egy útmutatót. Az Osho-féle Zen Tarot nem hagyományos tarot-kártya, ugyanis rendeltetése nem a jövendölés. A jelent tükrözi, az itt és most pillanatát mutatva meg.

A kártyák rendszere a zen bölcsességére épül, amely szerint külvilágunk történései saját gondolatainkat és érzéseinket tükrözik.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ MAGAZIN
EZOTÉRIA • SPIRITUALITÁS • ÉLETMÓD

Interjúk a szerzőkkel, érdekességek a könyvtémákról csak nálunk!

www.edesviz.hu